作者：曹勋
词牌/韵律：锦标归

paragraphs: 风搅长空，冷入寒云，正是严凝初至。
围炉坐久，珠帘卷起，准拟六花飞砌。
渐苒苒晴烟，更暗觉、远天开霁。
阻琼瑶、不舞蓝田，但有蟾华铺地。
想像如今剡溪，应误幽人访客，轻舟闲舣。
翠幕登临处，散无限清兴，顿孤沈醉。
念好景佳时，谩望极、祥霙为瑞。
却梅花、知我心情，故把飞英飘坠。